b'\n_START_ARTICLE_\nPedra do Ing\xc3\xa1\n_START_PARAGRAPH_\nLa Pedra do Ing\xc3\xa1 \xc3\xa9s actualment un dels monuments arqueol\xc3\xb2gics m\xc3\xa9s significatius del m\xc3\xb3n. \xc3\x89s al municipi d\'Ing\xc3\xa1, a l\'interior de l\'estat brasiler de Para\xc3\xadba. _NEWLINE_\xc3\x89s un conjunt de gravats en una roca llarga de 24 m i 3 m d\'alta.\n_START_SECTION_\nUbicaci\xc3\xb3\n_START_PARAGRAPH_\nLa Pedra do Ing\xc3\xa1 \xc3\xa9s a l\'estat de Para\xc3\xadba, a Brasil._NEWLINE_\xc2\xa0 7\xc2\xb019\'31.01"S  35\xc2\xb035\'6.65"W\n_START_SECTION_\nDescripci\xc3\xb3\n_START_PARAGRAPH_\nEn la Pedra do Ing\xc3\xa1 hi ha m\xc3\xa9s de 400 gravats, alguns de zoomorfs, altres representen signes abstractes i  altres representen estels.\n_START_SECTION_\nInterpretaci\xc3\xb3\n_START_PARAGRAPH_\nUn dels investigadors m\xc3\xa9s notables que estudi\xc3\xa0 la Pedra do Ing\xc3\xa1 fou el brasiler d\'origen itali\xc3\xa0 Gabriele D\'Annunzio Baraldi. Al seu parer, la roca seria el relat del diluvi universal escrit en un idioma molt semblant a l\'hittita, parlat en el II mil\xc2\xb7lenni ae en l\'actual Turquia. Segons apunta l\'investigador Yuri Leveratto, la hip\xc3\xb2tesi de Baraldi podria ser real, i el missatge escrit en la Pedra do Ing\xc3\xa1 podria estar en nostr\xc3\xa0tic, l\'idioma m\xc3\xa9s antic de la humanitat._NEWLINE_Alguns autors pensen, per la relaci\xc3\xb3 amb els s\xc3\xadmbols c\xc3\xa8ltics, que els antics cartaginesos amb els seus aliats c\xc3\xa8ltics fugiren fins ac\xc3\xad despr\xc3\xa9s de la derrota dels cartaginesos pels romans.\n_START_SECTION_\nLa hip\xc3\xb2tesi arqueoastron\xc3\xb2mica\n_START_PARAGRAPH_\nHi ha una hip\xc3\xb2tesi que proporciona als petr\xc3\xb2glifs d\'Ing\xc3\xa1 una import\xc3\xa0ncia excepcional des del punt de vista arqueoastron\xc3\xb2mic. El 1976 l\'enginyer Francesc Pavia Alemany inici\xc3\xa0 un estudi matem\xc3\xa0tic sobre aquest monument arqueol\xc3\xb2gic, els primers resultats del qual els public\xc3\xa0 al 1986 l\'Institut d\'Arqueologia Brasileira (Pavia Alemany F., 1986)_NEWLINE_Aquest autor identific\xc3\xa0 en Ing\xc3\xa1 el m\xc3\xa9s extraordinari registre arqueol\xc3\xb2gic conegut de la variaci\xc3\xb3 de l\'ortus solar durant tot l\'any, materialitzat per una s\xc3\xa8rie de  \xe2\x80\x9cc\xc3\xa0psules\xe2\x80\x9d i altres petr\xc3\xb2glifs gravats en la superf\xc3\xadcie vertical, que a manera de limbes graduats formarien un \xe2\x80\x9ccalendari solar\xe2\x80\x9d, sobre el qual un gn\xc3\xb2mon projectaria l\'ombra dels primers raigs solars de cada dia. L\'Agrupaci\xc3\xb3 Astron\xc3\xb2mica de la Safor public\xc3\xa0 el 2005 una s\xc3\xadntesi d\'aquest treball en el seu butllet\xc3\xad oficial Huygens N\xc3\xbam. 53 (Pavia Alemany F., 2005)._NEWLINE_Posteriorment, F. Pavia se centr\xc3\xa0 en el registre d\'una s\xc3\xa8rie de signes gravats sobre la superf\xc3\xadcie rocosa del propi llit, on s\'observen gran quantitat d\'\xe2\x80\x9castres\xe2\x80\x9d que es poden agrupar formant \xe2\x80\x9cconstel\xc2\xb7lacions\xe2\x80\x9d. Tant el registre de les \xe2\x80\x9cc\xc3\xa0psules\xe2\x80\x9d com el de les \xe2\x80\x9cconstel\xc2\xb7lacions\xe2\x80\x9d donen a Ing\xc3\xa1 un gran valor, per\xc3\xb2 la coexist\xc3\xa8ncia de tots dos al mateix jaciment li atorga una import\xc3\xa0ncia arqueoastron\xc3\xb2mica excepcional._NEWLINE_El 2006 l\'egipt\xc3\xb2leg i arqueoastr\xc3\xb2nom Jos\xc3\xa9 Lull  coordin\xc3\xa0 la publicaci\xc3\xb3 de Treballs d\'arqueoastronomia, exemples d\'\xc3\x80frica, Am\xc3\xa8rica, Europa i Oceania, compendi de tretze articles elaborats per prestigiosos arqueoastr\xc3\xb2noms. Entre aquests articles s\'inclou \xe2\x80\x9cEl conjunt arqueoastron\xc3\xb2mic d\'Ing\xc3\xa1\xe2\x80\x9d, en qu\xc3\xa8 s\'exposa l\'estudi dels dos conjunts esmentats i les raons que justifiquen qualificar Ing\xc3\xa1 d\'un excepcional monument arqueoastron\xc3\xb2mic.'